Skam

Skam (stiliseeritult „SKAM“, hääldus: [skɑm], eesti keeles „Häbi“) on Norra noortesari, mille episoodid ilmusid aastatel 2015–2017 Norra Rahvusringhäälingu NRK ("Norsk rikskringkasting AS") internetiraadio NRK P3 veebilehel. Seriaalil on neli hooaega.
Seriaali ülevaade.
Seriaali tegevus toimub Oslos Hartvig Nisseni gümnaasiumis (nr "Hartvig Nissens skole") ning igal hooajal on uus peategelane, kes selles koolis käib. Hooaegade temaatika varieerub, ent puudutab NRK sõnul peamiselt “teismeliste universaalseid katsumusi nagu armastust, sõprust, identiteeti, kaaslaste survet, seksi, religiooni ja staatust.” Seriaali ilmumisel avaldati NRK P3 veebilehel reaalajas klippe ning kuvatõmmiseid tegelastevahelistest vestlustest ja nende sotsiaalmeediapostitustest.
Hooajad.
1. hooaeg.
SKAMi esimene hooaeg keskendub Eva suhtele oma poiss-sõbra Jonasega. Esimesed episoodid tutvustavad Eva koolikaaslaseid, – Noora, Vilde, Sana, Chris – kellega tüdruk sõprusgrupi loob. Hooaja peamised teemad on nii armukadedus ja petmine kui ka sõprussuhted, identiteet ja julgus probleemidega silmitsi seista.
2. hooaeg.
SKAMi teine hooaeg keskendub Eva sõbrale Noorale. Tüdruk üritab toime tulla lahkhelidega oma põhimõtetes ning leppida tunnetega populaarse abituriendi ja "badboy" Williami vastu, kes on Vildele pikalt meeldinud. Teine hooaeg toob esile seksuaalse väärkohtlemise teema.
3. hooaeg.
SKAMi kolmanda hooaja peategelane on Isak, kes peab pärast koolikaaslase Eveniga kohtumist otsa vaatama poisi vastu tekkinud tunnetele ning enda orientatsiooni aktsepteerimisele. Hooaja jagudes räägitakse lähemalt vaimsest tervisest ning Isaki kokkupuutest ta lähedaste vaimsete häiretega.
4. hooaeg.
SKAMi neljas ja viimane hooaeg keskendub Sanale, kes üritab enda usu põhimõtteid ja moraale austada, tegeledes samaaegselt teistsuguses kultuuriruumis pere- ja sõprussuhete ning kooliga. Hooaeg keskendub üksteise toetamisele ja Sana suhtumisele teistesse hoolimisse.
Piraatlus ja subtitreerimine.
Kolmandaks hooajaks oli SKAMi iganädalaste vaatajate arv tõusnud esimese hooaja keskmise 25 000 vaataja pealt 900 000 vaatajani , kui suurenes huvi ka välismaa vaatajaskonnas. NRK keeldus 2016. aastal palvetest SKAMi episoode subtitreerida, väites, et seriaal on loodud vaid Norra noortele. Hiljem lisati täpsustuseks, et seriaalis kasutatava muusika õigused kehtivad vaid sisule, mida näidatakse norrakeelsele vaatajaskonnale. Seriaali subtitreerimine ning välismaa vaatajaskonnale jagamine oleks õiguste kokkuleppeid murdnud. 
SKAMi fännid hakkasid iseseisvalt seriaali välismaa vaatajaskonnale jagama, kasutades Google Drive’i, et postitada subtitreeritud episoode. Lingid episoodidele postitati viidete all sotsiaalmeedia platvormile Tumblr . 
Tagasiside.
Iana Murray kirjutab ajakirjas GQ, et noortele oli SKAM nagu “sõltuvust tekitav aine, mida vabastati väikestes annustes, et vaatajad tuleksid järgmise doosi järele tagasi,” viidates episoodide postitamisele klippide kaupa . Ühel hetkel seriaali eetrisoleku perioodil vaatas üks viiendik Norra elanikkonnast iga päev SKAMi ning uute episoodide vaatamiseks jätsid paljud noored koolipäevi vahele ja palusid koolide juhatustel eksamite kuupäevi muuta . 
Kaity Burt kutsub ajakirja Den of Geek artiklis SKAMi üheks parimaks loometeoseks teleseriaalide koosseisus. Burt kiidab SKAMi lähenemist teismeliste tehnoloogia kasutusse, öeldes, et “tehnoloogia on nende teismeliste elu lahutamatu osa, kuid see ei ole oma olemuselt hea ega halb. See muudab ainult seda, kuidas universaalselt inimlikud kogemused, väljakutsed ja imed nende elus avalduvad.” Burt väidab, et SKAM “loob selle kaasava olemuse, luues tegelase ja vaataja vahel uskumatu intiimsuse. Oleme selles koos. Mõistame nende tegelaste häbi, isegi kui nad ei suuda seda endale ega teistele oma elus olevatele inimestele sõnastada. Kuigi nad võitlevad selle teismelise eneseavastamise protsessiga, oleme meie nende liitlased.” 
Shifa Sarguru ajakirjast Medium jagab sarnast arvamust, lisades, et “teismelised ei ole põlvkond – see on etapp igaühe elus. Kui meenutame, et on raske öelda, et praegune põlvkond on vigane ja hoolimatu. Teismelistele on raskem silte panna. Nagu öeldakse, on teismeline selles vanuses liiga küps ja samas mitte piisavalt küps.” 
Nominatsioonid ja auhinnad.
SKAM on pälvinud kümme auhinda ning üheksa nominatsiooni, millest kolm võitu ja viis nominatsiooni on Norra iga-aastaselt teletööstuse auhinnagaalalt Gullrutenilt. Kolmanda hooaja episood “See läheb üle” (“Det gå over”), mille taustal mängis Norra muusiku Nils Bechi “Püha öö” (“O Helga Natt”) pälvis 2017. aastal “Aasta telemomendi” (“TV Moment of The Year”) auhinna. 
Adaptsioonid.
Sarja on seni taaslavastatud kaheksas riigis: Prantsusmaal (SKAM France), Saksamaal (DRUCK), Itaalias (SKAM Italia), Ameerikas (SKAM Austin), Hispaanias (SKAM España), Hollandis (SKAM NL), Belgias (wtFOCK) ja Horvaatias (SRAM) .
Prantsusmaa (SKAM France).
SKAMi Prantsusmaa taaslavastus SKAM France ilmus Prantsusmaa televõrgus France TV aastatel 2018–2023 ning seriaalil on seitse hooaega . SKAM France puudutab lisaks originaali põhiteemadele ka rasket uimastisõltuvust, toimetulekut erivajadustega, rasedust, suguhaigusi, kodutust jpm .
Saksamaa (DRUCK).
SKAMi Saksamaa taaslavastus DRUCK (ee “Pinge”) ilmub alates 2018. aastast Saksamaa veebiplatvormil Funk ning YouTube’is. Hetkeseisuga on seriaalil kaheksa hooaega ning on pälvinud kolm auhinda ning nominatsiooni. 
Itaalia (SKAM Italia).
SKAMi Itaalia taaslavastus SKAM Italia ilmub alates 2018. aastast Telecom Italia veebiplatvormil TIMvision. Hetkel on seriaalil kuus hooaega ning on pälvinud kaks auhinda. 
Ameerika (SKAM Austin).
SKAMi Ameerika taaslavastus SKAM Austin ilmus aastatel 2018–2019 platvormil Facebook Watch. Seriaalil on kaks hooaega . Kriitika SKAM Austinile, väljastatud platvormil Slate, viitab seriaali eemaldumist originaali väärtustest. Inkoo Kang kirjutab, et “see, mis kunagi kujutas endast teismeliste interneti kasutust, tundub nüüd pigem näide sellest, kuidas teismelised peaksid internetti kasutama (ilmselgelt Facebookile kuuluvate toodete puhul). Sisu on harva tundunud turundusest nii eristamatuna.” 
Hispaania (SKAM España).
SKAMi Hispaania taaslavastus SKAM España ilmus aastatel 2018–2020 platvormil Movistar Plus+ ning sellel on neli hooaega. 
Holland (SKAM NL).
SKAMi Hollandi taaslavastus SKAM NL ilmus aastatel 2018–2019 platvormil NPO3 ning sellel on kaks hooaega. 
Belgia (wtFOCK).
SKAMi Belgia taaslavastus wtFOCK ilmus aastatel 2018–2023 ning sellel on seitse hooaega. 
Horvaatia (SRAM).
SKAMi Horvaatia taaslavastus SRAM on kõige uuem lisa taaslavastuste koosseisule. 2024. aasta aprillis teatas ajakiri Variety, et uut lavastust produtseerib CGM Films Horvaatia rahvusringhäälingu platvormile HRT ("Hrvatska radiotelevizija") . 2024. aasta novembri seisuga on esimese hooaja episoodid aktiivselt ilmumas.